Dagur nýr heitir nýjasta lag Guðmundar Rafnkells Gíslasonar en það verður á plötu sem hann vinnur að þessa dagana með upptökustjóranum Jóni Ólafssyni og er væntanleg snemma á nýju ári . „ Það fjallar um væntingar okkar til lífsins , “ segir Guðmundur um lagið . „ Hver dagur er nýtt upphaf en þeir enda ekki alltaf eins og við vildum . Þetta er örugglega eitt mesta rokklag sem ég hef gert sem er í samræmi við yfirlýstan tilgang okkar Jóns er við hófum vinnu við plötuna . Við vildum gera lifandi hljómsveitarplötu þar sem gítar , bassa og trommum yrði gert hátt undir höfði . “ Guðmundur er þekktastur sem forsöngvari norðfirsku popphljómsveitarinnar Súellen sem átti talsverðum vinsældum að fagna á níunda og tíunda áratug aldarinnar sem leið . Með nýju sólóplötunni fylgir hann eftir plötunni Þúsund ár ( 2017 ) sem hann vann einnig með Jóni Ólafssyni og hljómsveitinni Coney Island Babies frá Neskaupstað . Sú plata gekk prýðilega en innihélt hún m.a. lagið Eins og vangalag sem komst inn á vinsældalista Rásar 2 . Áður hafði Guðmundur gefið út hljómplötuna Íslensk tónlist ( 2007 ) sem var unnin með tónlistarmanninum Haraldi Reynissyni sem lést nýliðið haust , langt fyrir aldur fram .